  Майя Бывальцева Удмуртиын 530-лэсь тросэз школаос выль дышетскон арлы дась. Соосты рос-прос эскеризы санитарной ёзэсысь, Госпожнадзорысь но мукет огазеяськонъёсысь ӧнерчиос. Дышетсконниосты кутон сярысь ужкагазъёс юнматэмын нимлыко ӧрилэн ёзчиосыныз, вераз иворъёсъя «Удмуртия» агентстволэн корреспондентэзлы дышетонъя но тодосъя министр Алексей Мирошниченко. 15-тӥ гудырикошконозь эшшо 835 дышетон юртъёсты эскерыны кулэ на. «Туннэ нуналлы ми 40 процент палазэ школаосты кутӥмы. Уж кылем арын кадьгес ик мынэ. Бере но ум кылиське, ӝоггес но ум мынӥське. Мон малпасько, нокыӵе шуэрес югдуръёс уз луэ. Али азьпалан Вавож но Кез ёросъёс. Соослэн 100 процент. Ижкарын югдур кылем арын кадь ик, кутон радлыкъя мынэ. Ватсало, каръёсын кутон толэзь - гудырикошкон. Татын но сюлмаськытӥсь ужпумъёс ӧвӧл», — вераз Алексей Мирошниченко. Выль дышетскон ар азьын Роспотребнадзорлэн элькунъя управлениез 610 школаосын санитар эсэпъёсты эскерыны кутскиз. Кызьы ивортэ удысэтлэн пресс-службаез, 14-тӥ пӧсьтолэзьлы ӧнерчиос 95 дышетсконниосты эскеризы, со пӧлысь 80-зэ нырысетӥ эскеронъёс бере ик кутӥзы, куиньзэ — кыкетӥез бере, эшшо 12 школаосты кутыны пумит луизы. Ӧнерчиос нимысьтыз саклык висъяло со дышетсконниослы, кытын санитар куронъёсты тӥян учыръёс туэ шараямын ни вал. Тегъёс: Дышетон АлексейМирошниченко Удмуртия пиналъёс школаос тупатъянужъёс  